CELEX: 32015R1360
Language: mt
Date: 2015-08-04 00:00:00
Title: Regolament tal-Kunsill (UE) 2015/1360 tal-4 ta' Awwissu 2015 li jemenda r-Regolament (UE) Nru 407/2010 li jistabbilixxi mekkaniżmu Ewropew ta' stabbilizzazzjoni finanzjarja

7.8.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 210/1
            
         REGOLAMENT TAL-KUNSILL (UE) 2015/1360
   tal-4 ta' Awwissu 2015
   li jemenda r-Regolament (UE) Nru 407/2010 li jistabbilixxi mekkaniżmu Ewropew ta' stabbilizzazzjoni finanzjarja
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-Artikolu 122(2) tiegħu,
   Wara li kkunsidra l-proposta mill-Kummissjoni Ewropea,
   Billi:
   
               (1)
            
            
               Il-livell ta' integrazzjoni ekonomika u monetarja fiż-żona tal-euro żdied tul dawn l-aħħar snin u kull għajnuna finanzjarja li jkollha tingħata lil Stat Membru li l-munita tiegħu hija l-euro u li jiffaċċa diffikultajiet fnanzjarji serji tkun ta' benefiċċju għall-istabbiltà finanzjarja taż-żona tal-euro kollha kemm hi.
            
         
               (2)
            
            
               Barra minn hekk, mindu ġie stabbilit il-Mekkaniżmu Ewropew ta' Stabbilizzazzjoni Finanzjarja (European Financial Stabilisation Mechanism, EFSM), permezz tad- Deċiżjoni tal-Kunsill Ewropew 2011/199/UE (1), ġie miżjud paragrafu ġdid fl-Artikolu 136 tat-Trattat, li jiċċara taħt liema kundizzjonijiet l-Istati Membri li l-munita tagħhom hija l-euro jistgħu jistabbilixxu mekkaniżmu ta' stabbiltà għaż-żona tal-euro. Il-Mekkaniżmu Ewropew ta' Stabbiltà (MES) ġie stabbilit mill-Istati Membri li l-munita tagħhom hija l-euro bħala l-mekkaniżmu ewlieni ta' stabbiltà għaż-żona tal-euro.
            
         
               (3)
            
            
               Il-MES jista' jipprovdi għajnuna finanzjarja mill-Unjoni lill-Istati Membri kollha, meta jkunu sodisfatti l-kundizzjonijiet stabbiliti fl-Artikolu 122(2) tat-Trattat u fir-Regolament tal-Kunsill (UE) Nru 407/2010 (2). Madankollu, ir-riskji marbuta ma' sitwazzjoni fejn Stat Membru jitlef l-aċċess għas-swieq ivarjaw b'mod fundamentali, skont jekk dak l-Istat Membru ikunx membru taż-żona tal-euro. L-effetti sekondarji negattivi potenzjali huma konsiderevolment ogħla għaż-żona tal-euro, fejn Stat Membru f'diffikultajiet finanzjarji jista' joħloq riskji għall-istabbiltà finanzjarja taż-żona tal-euro kollha kemm hi.
            
         
               (4)
            
            
               L-istrument finanzjarju li għandu jintuża biex tingħata għajnuna finanzjarja lil Stat Membru li l-munita tiegħu hija l-euro għandu jkun, bħala regola, il-MES skont ir-regoli miftehmin tiegħu. Madankollu, jista' jkun hemm sitwazzjonijiet eċċezzjonali fejn raġunijiet prattiċi, proċedurali jew finanzjarji jitolbu l-użu tal-EFSM, ġeneralment qabel jew flimkien ma' għajnuna finanzjarja mill-MES. Dawk is-sitwazzjonijiet jeħtieġu t-traspożizzjoni tal-prinċipju ta' solidarjetà msaħħa bejn l-Istati Membri li l-munita tagħhom hija l-euro, li hija meħtieġa għall-funzjonament tajjeb ta' unjoni monetarja, għall-mekkaniżmu ta' għajnuna finanzjarja taħt il-liġi tal-Unjoni.
            
         
               (5)
            
            
               F'tali ċirkustanzi, l-għoti ta' għajnuna finanzjarja ġdida mill-Unjoni lil Stat Membru li l-munita tiegħu hija l-euro għandu jsir kundizzjonali fuq it-twaqqif ta' arranġamenti li jiżguraw li l-Istati Membri li l-munita tagħhom mhijiex l-euro jkunu kkumpensati bis-sħiħ fil-każ li jkun hemm nuqqas ta' pagament taħt il-faċilità tal-EFSM, li jirriżulta fl-użu ta' riżorsi fil-baġit ġenerali tal-Unjoni u/jew f'domanda magħmula mill-Kummissjoni għal riżorsi addizzjonali minn Stati Membri li l-munita tagħhom mhijiex l-euro. Għandhom jiġu stabbiliti arranġamenti adegwati li jiżguraw li ma jingħatax kumpens eċċessiv lil Istati Membri li l-munita tagħhom mhijiex l-euro meta jiġu attivati strumenti għall-protezzjoni tal-baġit ġenerali tal-Unjoni, inkluż l-irkupru ta' dejn, fejn meħtieġ bit-tpaċija ta' ammonti riċevibbli u pagamenti maż-żmien.
            
         
               (6)
            
            
               Id-djun taħt l-EFSM huma garantiti mill-baġit ġenerali tal-Unjoni. Fil-każ ta' inadempjenza taħt tali dejn, il-Kummissjoni tista' sejjaħ għal fondi addizzjonali b'eċċess għall-assi tagħha b'kont meħud ta' kwalunkwe bilanċi likwidi żejda, għat-trattament tad-dejn tal-Unjoni. Ir-Regolament (UE, Euratom) Nru 966/2012 tal-Parlament Ewropew u tal-Kunsill (3) u r-regoli dettaljati tiegħu jipprovdu għal strumenti li jipproteġu l-baġit ġenerali tal-Unjoni, inkluż l-irkupru ta' dejn, fejn meħtieġ bit-tpaċija ta' ammonti riċevibbli u pagamenti maż-żmien. Se tkun il-Kummissjoni li tapplika dawk l-istrumenti.
            
         
               (7)
            
            
               Kwalunkwe użu tal-EFSM għall-finijiet ta' salvagwardja tal-istabbiltà finanzjarja ta' Stat Membru li l-munita tiegħu hija l-euro se jsir kundizzjonali fuq it-twaqqif ta' arranġamenti li jiżguraw li ma tinħoloq ebda responsabbiltà finanzjarja għall-Istati Membri li l-munita tagħhom mhijiex l-euro. Dak il-prinċipju ġie approvat fis-17 ta' Lulju 2015 f'Dikjarazzjoni Konġunta tal-Kummissjoni u tal-Kunsill dwar l-użu tal-EFSM.
            
         
               (8)
            
            
               Ir-Regolament (UE) Nru 407/2010 għandu għalhekk jiġi emendat kif meħtieġ,
            
         ADOTTA DAN IR-REGOLAMENT:
   Artikolu 1
   Fl-Artikolu 3 tar-Regolament (UE) Nru 407/2010 jiddaħħal il-paragrafu li ġej:
   
      “2a.   Fejn l-Istat Membru benefiċjarju jkun Stat Membru li l-munita tiegħu hija l-euro, l-għoti ta' għajnuna finanzjarja mill-Unjoni għandu jkun kundizzjonali fuq il-leġislazzjoni ta' dispożizzjonijiet legalment vinkolanti, bit-twaqqif ta' arranġament dedikat għal dak l-iskop qabel ir-rilaxx ta' fondi, li jiggarantixxu li l-Istati Membri li l-munita tagħhom mhijiex l-euro jiġu kkumpensati minnufih u bis-sħiħ għal kull responsabbiltà li jistgħu jinkorru bħala riżultat ta' kull nuqqas mill-Istat Membru benefiċjarju biex iħallas lura l-għajnuna finanzjarja skont it-termini tagħha.
      Għandhom jiġu wkoll stabbiliti arranġamenti adegwati sabiex jiżguraw li ma jingħatax kumpens eċċessiv lil Stati Membri li l-munita tagħhom mhijiex l-euro meta jiġu attivati strumenti għall-protezzjoni tal-baġit ġenerali tal-Unjoni, inkluż l-irkupru ta' dejn, fejn meħtieġ bit-tpaċija ta' ammonti riċevibbli u pagamenti maż-żmien.”.
   
   Artikolu 2
   Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, l-4 ta' Awwissu 2015.
      
         
            Għall-Kunsill
         
         
            Il-President
         
         J. ASSELBORN
      
   
   
      (1)  Id-Deċiżjoni tal-Kunsill Ewropew 2011/199/UE tal-25 ta' Marzu 2011 li temenda l-Artikolu 136 tat-Trattat dwar il-Funzjonament tal-Unjoni Ewropea fir-rigward ta' mekkaniżmu ta' stabbiltà għall-Istati Membri li l-munita tagħhom hija l-euro (ĠU L 91, 6.4.2011, p. 1).
   
      (2)  Ir-Regolament tal-Kunsill (UE) Nru 407/2010 tal-11 ta' Mejju 2010 li jistabbilixxi mekkaniżmu Ewropew ta' stabbilizzazzjoni finanzjarja (ĠU L 118, 12.5.2010, p. 1).
   
      (3)  Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta' Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1).